Ekskêrel in hof ná moord op studentNgcebo Thusi en Ntokozo Xaba (Foto’s: Facebook) Ngcebo Thusi (23) het Maandag in die Pretoria-landdroshof verskyn vir die moord op Ntokozo Xaba (21). Xaba, ŉ derdejaarstudent aan die Tshwane Universiteit vir Tegnologie (TUT) in Pretoria, se liggaam is Donderdagoggend gevind nadat sy en vriende die vorige aand in ŉ huis in Pretoria-Tuine gekuier het. Volgens Lumka Mahanjana, woordvoerder van die Nasionale Vervolgingsgesag (NVG), is die saak teen Thusi tot 13 Februarie uitgestel sodat sy adres bevestig kan word voor hy om borgtog aansoek doen. Thusi en Xaba was voorheen in ŉ verhouding. Thusi, ŉ rugbyspeler en ook ŉ student aan TUT, is Donderdag in hegtenis geneem en staan tereg op aanklagte van moord en dwarsboming van die gereg. Hy bly in aanhouding. Xaba het glo saam met vriende, onder wie Thusi, gekuier. Thusi was glo die laaste persoon om saam met haar gesien te word voor haar dood. Haar liggaam is die volgende oggend deur vriende gevind. In reaksie op veelvoudige sosialemediaplasings waarin daar aangevoer word dat Thusi vir die Blou Bulle gespeel het, het die Blou Bulle Rugbyunie Saterdag ŉ verklaring uitgereik en bevestig dat Thusi verlede jaar vir die Bou Bulle se Plattelandse Distrikte uitgedraf het. Hy het nooit ŉ kontrak met die Blou Bulle gehad nie.